Die Wolkberg is 'n bergreeks in Limpopo, Suid-Afrika. Dit vorm die noordelike subreeks van die Drakensberg-stelsel. Die bergreeks strek ongeveer 30 km in 'n NW/SO rigting noord van Sekhukhuneland. Die nabygeleë dorpe is Haenertsburg en Tzaneen. Die reeks vorm 'n hoë plato en reik 2126 m hoog by die Ysterkroon, sy hoogste punt. Ander noemenswaardige pieke is die 2050 m hoë Serala, 1838 m hoë Mamotswiri, 1667 m hoë Magopalone en 1611 m hoë Selemole. Talle klein bergstroompies het hulle oorsprong in die Wolkberg, asook die Mohlapitserivier en die Selatirivier, sytakke van die Olifantsrivier. Die weer kan baie vinnig verander van helder sonskyn en dan mistig word, met die hoogste piek in wolke gehul, vandaar die naam Wolkberg. Die omgewing is ruig bebos, met rotsbanke en diep, klam klowe met stroompies water. Seldsame vlinderspesies soos die Wolkberg Zoeloe (Alaena margaritacea), die Wolkberg Weduwee (Dingana clara) en die Wolkberg Sandman (Spialia secessus), is vernoem na die bergreeks. Sommige spesies soos die vlinder Lepidochrysops lotana is slegs in die Wolkberg-gebied bekend. Die Wolkberg kransaalwyn is inheems aan die berg.